text: Flere vindmøller på vej i Aabenraa Kommune
  16 november 2014 kl. 08.31
  Ny kommuneplan udpeger områder, hvor der kan placeres 35 nye vindmøller.
  Aabenraa Kommune har en målsætning om, at op mod 75 procent af elforbruget skal komme fra vindmøller.
  I den nye kommuneplan, der nu skal i høring, har kommunen derfor udpeget en række områder, hvor de mener, der kan placeres flere vindmøller, skriver JydskeVestkysten.
  Hvis målsætningen skal opnås, skal der findes plads til 35 tre megawatt vindmøller. I det digitale kort som bliver offentliggjort i denne måned, har borgerne mulighed for at se på kommunens forslag og komme med indsigelser.
  En vindmølle kræver, at nærmeste beboelse skal være fire gange længere væk end vindmøllens højde.
  Aabenraa Kommune får i øjeblikket dækket 37 procent af elforbruget med vindmølle strøm.
  